Rusa Père David itu apa sih? Jelaskan dalam bahasa melayu ya

Rusa Père David (Elaphurus davidianus), juga dikenali sebagai milu () ialah spesies rusa berasal dari kawasan lembah sungai China. Rusa ini lazimnya memakan rumput dan tumbuhan akuatik. Ini merupakan satu-satunya spesies hidup dalam genus Elaphurus. Beberapa orang pakar pula mencadangkan agar Elaphurus diturunkan menjadi subgenus Cervus. Berdasarkan perbandingan genetik, rusa Père David adalah terkait rapat dengan rusa Eld.

Rusa Père David telah diburu sehingga hampir pupus di negara asalnya di China pada akhir abad ke-19, tetapi sejumlah daripadanya telah dibawa ke zoo di Perancis dan Jerman, dan berjaya dibiakkan dalam kurungan. Pada awal abad ke-20, bangsawan dan ahli politik British Herbrand Russell, Duke Bedford ke-11, memperoleh beberapa ekor rusa Père David dari Zoo Berlin dan membina kawanan besar di ladangnya di biara Woburn. Pada 1980-an, cicitnya, Robin Russell, Duke Bedford ke-14, menderma beberapa dozen rusa kepada kerajaan China untuk memperkenalkan semula spesies itu ke alam liar. Sehingga 2020, populasi liar di China dianggarkan 2825 individu, dengan 7380 lagi di pelbagai rizab alam semula jadi China. Semua rusa Père David yang masih hidup hari ini berasal dari kumpulan asal Herbrand Russell.